送鮮于運使西歸
作者：晁公遡
朝代：宋

paragraphs: 飛鳥避漢節，朔風揚旆旌。
光芒候躔次，始見入蜀星。
父老喜公至，來臨此江濱。
陽侯爲先驅，歸指唐安城。
君恩解煩劇，劒履休殊庭。
衆聞駟馬還，當爲故鄉榮。
眷茲峽中郡，念昔德化深。
民無暴歛困，士感銓衡平。
自聞有行色，愁雲黯秋陰。
已應江妃瑟，泠然作離聲。
大江亦安流，不復洪濤驚。
天水相與碧，雲山無限青。
乃知盛德士，扶持有神明。
但恨濟世具，遽起懷歸心。
寧無北闕念，未忘東山情。
君王正仄席，漏下開延英。
如公藉甚久，名聞漢公卿。
當賜宣室召，不但問鬼神。
金印有斗大，錦衣無夜行。
願言不俟駕，起焉慰蒼生。
自嗟代舍客，蒯緱鬰悲音。
久落糠粃後，日隨車馬塵。
不意侍廣座，見謂非凡鱗。
假之風雷勢，欲令化南溟。
誤當一鶚薦，敢冀萬里程。
獨念知己難，感激爰至今。
時來或可勉，庶隔雲母屏。